केनको टोटेनहम छाड्ने चाहना
टोटेनहमका स्ट्राइकर ह्यारी केनले आफू लन्डन क्लब छाड्न चाहेको बताएपछि इंग्लिस क्लबमा नयाँ तरंग आएको छ । स्पर्समा अर्को एक सिजन उपाधिविहीन बिताउनुपरेपछि इंग्ल्यान्डका कप्तान एवं स्ट्राइकर केनले कठोर कदम चाल्न लागेको बताइएको छ ।
लन्डन — टोटेनहमका स्ट्राइकर ह्यारी केनले आफू लन्डन क्लब छाड्न चाहेको बताएपछि इंग्लिस क्लबमा नयाँ तरंग आएको छ । स्पर्समा अर्को एक सिजन उपाधिविहीन बिताउनुपरेपछि इंग्ल्यान्डका कप्तान एवं स्ट्राइकर केनले कठोर कदम चाल्न लागेको बताइएको छ ।टोटेनहमसँग केनको सम्झौता सन् २०२४ सम्म छ । तर केनले आफैंले टोटेनहमसँग क्लब छाड्न चाहेको वा अर्को क्लबमा जान अनुमति मागेका भने छैनन् । लिग कपको फाइनल खेल्नुअघि टोटेनहमले व्यवस्थापक जोसे मोउरिन्होलाई बर्खास्त गरेको थियो । फाइनलमा म्यानचेस्टर सिटीसँग पराजित भएपछि टोटेनहमको यस सिजनमा कुनै उपाधि नजित्ने निश्चित भएको थियो ।अर्को सिजनको च्याम्पियन्स लिग दौडबाट बाहिरिइसकेको टोटेनहमलाई नयाँ व्यवस्थापक खोजीको चटारो रहेको अवस्थामा केन प्रकरण आएको छ । केनले क्लब छाड्न चाहेको प्रसंगमा टोटेनहमले विज्ञप्ति निकाल्दै भनेको छ, ‘हाम्रो ध्यान यस सिजन जतिसक्दो राम्रो स्थानमा टुंग्याउन केन्द्रित छ, अरूको पनि यही नै होला ।’केनले २२ गोल गर्दै यस सिजनको प्रिमियर लिगमा लिभरपुलका मोहम्मद सलाहसँगै सर्वाधिक गोलकर्ताको दौडमा छन् । उनले यस सिजनमा मात्र सबै खाले प्रतियोगितामा गरी ४७ खेलमा ३२ गोल गर्नुका साथै १६ गोलका लागि पास उपलब्ध गराइसकेका छन् । जबकि सिजन बीच भागमा चोटले थलिएर मैदानबाहिर रहेका थिए ।केन प्रसंगमा बीबीसीसँगको कुराकानीमा टोटेनहमले आफ्ना स्ट्राइकरलाई ‘फ्रान्सेस्को टोट्टी’ बनाउन चाहेको जनाएको थियो । इटालियन मिडफिल्डर टोट्टीलाई अन्य क्लबबाट राम्रो प्रस्ताव आए पनि उनले सम्पूर्ण खेलजीवन एएस रोमामै बिताए । स्पर्सको युथ टिमबाट आएका केनलाई क्लबसँग निष्ठावान भएका कारण ‘मिस्टर टोटेनहम’ पनि भनिँदै आएको छ ।२७ वर्षे केनले अघिल्लो दिनमात्र घुमाउरो तरिकाले आफूमा उपाधि भोक रहेको र त्यो टोटेनहमले पूरा गर्न नसक्ने जनाएका थिए । ‘व्यक्तिगत अवार्डहरू ठूला हुन्, यिनीहरू सानदार सफलता हुन् । मैले आफ्नो खेलजीवनपछि जब फर्किएर पछाडि हेर्छु मेरो सफलतामा केही कमी महसुस हुन्छ । एउटा खेलाडीका रूपमा टिमले सफलता पाएको हेर्न चाहन्छु,’ केनले भने, ‘अहिलेका लागि (लन्डन वर्षको फुटबलर अवार्ड) ठूलो हो । म योभन्दा अझ ठूलो सफलता हात पार्न चाहन्छु, जुन यस टिमले सकिरहेको छैन ।’केनले अगाडि भने, ‘अहिलेको अवस्था यही नै हो । यो नै तीतो सत्य हो । मलाई यो भन्दा टिम ट्रफी चाहिएको छ, जसमा म गर्व गर्न सक्नेछु । त्यसको मतलब मैले मैदानमा राम्रो सिजन बिताएको हुनेछु । अहिले म जे गरिरहेको छु त्यसका लागि निरन्तर हुनेछु ।’ केन कता जान लागेका हुन् भन्ने केही खुलाइएको छैन । तर उनलाई लिन म्यानचेस्टर सिटी, म्यानचेस्टर युनाइटेड र चेल्सी तत्पर रहेको जनाइएको छ । 